Нега баъзи адабий асарларни ўқиганда бир умр унинг таъсирига тушиб қоламиз-у, бошқасини бугун ўқисак эртасига унутамиз? Мазмунан бой асар яшовчанми ёки шаклан гўзалми? Гоҳо шаклан гўзал асар ўқилган заҳотиёқ унутилгандек, баъзи ўта мазмунли асарларнинг-да қисмати бундан ортиқ бўлмайди? Нега? Оламда фикрлайдиган одамлар қанчалик кўп бўлса, бундай саволларга жавоблар ҳам шунчалик хилма-хил. Қуйидагилар эса менинг шахсий мулоҳазаларим.\nМенимча, мавсумий асарларда энг аввал чин иқрор етишмайди. Бунинг учун инсон юзида тинимсиз ўрин алмашиб турувчи ниқоблар халал беради. Токи ёзувчи оқ қоғоз қаршисида сўнгги — минг биринчи ниқобини ечиб ташламас экан, боқий асар дунёга келишидан умид йўқ. Буюк мутафаккир Лев Толстой минг биринчи ниқобни еча билган шахс ва ёзувчи эди. У қолдирган адабий мероснинг асрори абадияти ҳам шунда бўлса не ажаб.\nЗукко мунаққид Озод Шарафиддинов Толстой асарларидан бирини «Иқрорнома» деб таржима этибдики, ушбу сарлавҳа узукка қўйилган биллур кўздек асар руҳига мос тушган. Ўқияжагингиз фикрлар «Иқрорнома» хусусида.\n«Иқрорнома» муаллифи «Мен нима учун яшаяпман? Ҳаётнинг мазмуни нима?» деган мураккаб саволларга рўбарў келади ва ушбу асарида мазкур муаммонинг ечимини топишга уринмайди, йўқ! Балки ўзининг бошқалар билмайдиган, билиши-да мумкин бўлмаган ички қиёфасини бешафқат очиб ташлайди, таҳлил этади. Муаммо эса табиий ечим топади.\nУмуман, инсонлар онгида бундай фавқулодда эврилишлар бир жиҳати билан чақалоқнинг туғилишига ўхшайди. Чақалоқ ой-куни тўлгач, муқаррар туғилганидек, Толстой дуч келган саволлар ҳам инсон умрининг маълум бир палласида дафъатан учқунланиб қолади. Далил тариқасида бугунги кунимиз билан боғлиқ иккита мисол келтираман. Биринчиси, «Иқрорнома»нинг қўлимдаги нашридаги таржимон сўнгсўзидан. Таржимоннинг ёзишича, Қашқадарё вилояти ҳокими Нуриддин Зайниев тасодифий бир суҳбатда Толстой «Иқрорнома»сидан гап очади. Адибнинг ушбу асари ички дунёсини «ағдар-тўнтар қилиб юборгани»ни айтади. Бу билан асарнинг таржима этилишига сабабчи ҳам бўлади. Иккинчи мисол шуки, бир куни амалдор, ўзига тўқ акахонлардан бири менга «Калила ва Димна»даги (Толстой «Иқрорнома»да келтирган шарқ ривояти) «Бурзо ҳаким ҳақидаги боб»ни бошдан-охир ўқиб берди. Шуни ўқигандан бери ҳаёти маъносини йўқотаёзгани, турли зиддиятли ўйлар миясини ғовлатиб юборганини чексиз алам билан баён этди. Унда мен ҳали «Иқрорнома»дан бехабар эдим. Таржиманинг матбуот вариантини илк бор ўқиганимда туйқус кўнглимдан «Толстой сюжетни шарқдан ўзлаштирган экан», деган гап кечди. Анча вақтлар бундан фахрланиб, шу фикримни ошна-оғайниларга уқтиришга уриниб юрдим. Бироқ асар таржимасининг китоб вариантини қайта-қайта ўқигач, фикрим ўзгарди. Англадимки, «Калила ва Димна»даги боб Толстой учун бир восита бўлган экан, холос. Майли бунинг ўзи алоҳида мавзу. Ҳозирча юқоридаги мисолларга қайтайлик.\nКўринадики, далил келтирганимиз кишиларнинг ҳар иккиси ҳам ўрта ёшдаги, иқтисоди, мавқе-мартабаси жойида, орзуларининг кўпига эришган, ақлли, мустақил фикрли одамлар. Уларнинг саволларига муносабатлари ҳам анчайин яқин. Шу маънода, ўзим билган, кузатиб юрган одамларни тўрт тоифага ажратган бўлардим:\nа) шундай саволга дуч келиб, унинг ечимини топишга уринган, бироқ топа олмаганидан бу ҳақда ўйламай яшашни афзал билганлар;\nб) саволга дуч келган илк дақиқадан бошлаб, ундан юзини тескари ўгириб яшашга ўрганганлар;\nв) умуман бундай саволга етиб келмасдан ўтиб кетадиганлар;\nг) саволнинг оддий ечимини топган ва хотиржам яшаб ўтаётганлар.\nАлбатта, бу менинг жўн бир кузатишларим натижаси холос. Бироқ «Иқрорнома»да сизга маълум муаммолар башарий фикратнинг олий чўққисидан туриб таҳлил этилади. Зеро, «Иқрорнома» муаллифи кўпчиликнинг тушига-да кирмаган ҳаёт мактабини ўтаган, бойлиги, мартабаси ҳавас қилгулик, диний ва дунёвий билимларни мукаммал эгаллаган, истеъдодда, тафаккурда гений даражасидаги бир шахс эди.\nАдиб ўз ички дунёсининг астар-аврасини ағдариб энг қоронғу пучмоқларига довур кириб борар экан, мавжуду вужудга келаётган фикрларга таянишга, токи ўзини изтиробга солиб қўйган сўроқларга ишонарли бир жавоб топишга бел боғлайди. Аммо ҳар сафар бу жумбоқ қаршисида ожизу нотавон эканини ҳис этади. Ҳис этгани сайин ҳаётидаги маъносизлик юз карра ошади. Мана шундай руҳий изтироблар алал-оқибат уни «... ҳаётдан мосуво бўлишга», шу йўл билан барча бемаъниликларга чек қўйишга ундайди. «... ўшанда ҳар куни оқшомларда ўзим ёлғиз ўтирадиган хонадан тизимчани олиб чиқиб ташлардим — ечинаётиб, бехосдан икки жавон ўртасидаги тўсинга ўзимни осиб қўймай дедим-да. Овга ҳам милтиқ кўтариб бормай қўйдим, чунки тепкини босиш билан одам ҳаётдан осонгина маҳрум бўлади-қўяди — шунга лаққа учмай дердим», дея ифодалайди ўз ҳолатини муаллиф.\nИнсон табиатининг қизиқлигини кўрингки, бир вақтнинг ўзида бир одам ҳам ҳукм этгувчи, ҳам маҳкум, ҳам ижрочи, ҳам халоскор. Бу пайт бешинчи «мен» савол сўрайди: «Қандай яшашим лозим?!»\n«Ҳаёт ҳақида менинг ўйларим, — деб ёзади муаллиф — инсониятнинг энг бақувват ақл эгалари хулосаларига тўғри келди». Хўш, ушбу хулосалар нимадан иборат эди? «Боши берк кўчадан чиқишнинг биринчи чораси билмаслик экан. Унинг маъноси шундан иборатки, ҳаёт ёвуз нарса экани ва яшашнинг маъносизлигини билмаслик, англамаслик керак... Иккинчи чора — эпикурона чора. Яъни ҳаётдан умидвор бўлмоқнинг имкони йўқлигини билатуриб, ҳозирча мавжуд неъматларнинг ҳаммасидан истеъфода этилади... Учинчи чора куч ва қудрат чорасидир. У шундан иборатки, ҳаёт ёвуз нарса эканини ва унинг маъносизлигини англагач, ҳаётни маҳв этадилар... Тўртинчи чора ожизлик чорасидир. У шундан иборатки, ҳаётнинг ёвуз нарса экани ва маънисизлигини англаб, одам яшашдан ҳеч нарса чиқмаслигини олдиндан билса-да, яшашда давом этади...»\nАммо жавобларнинг барчасида «ҳаёт ёвузликдан иборат, яшашдан ҳеч қандай маъно йўқ», деган ақида ҳукмрон. Унда «Инсоният яшамай қўя қолса ҳам бўлаверадиган бир ҳолда нима учун яшайди?» Наҳот, донолар келган хулосалар бу зил-замбил саволларнинг бошқа шаклигина бўлса?!\nТолстойнинг буюклиги шундаки, у мазкур тўрт чора исканжасида қолиб кетмайди. Муросасиз равишда бешинчи чорани ахтара бошлайди. Унинг дастлабки англаб етган ҳақиқати шу пайтгача мавжуд хулосаларининг хатолиги бўлади. «Хато шунда эдики, — ёзади муаллиф — менинг фикрларим ўзим қўйган масалага мувофиқ эмас экан... «Мен адашганимни ва қандай қилиб адашганимни англадим. Мен нотўғри фикр юритганим учун эмас, балки гуноҳкорона ҳаёт кечирганим учун адашган эканман. Яна англадимки, «Менинг ҳаётим нима» деган саволим «ёвузлик» деб берган жавобим мутлақо тўғри бўлган экан. Хато шунда бўлган эканки, фақат менгагина тааллуқли жавобни бутун ҳаётга нисбатан қўллабман».\nМуаллифга кўра, бунинг сабаби оддий — оқни оққа, қорани қорага қиёслаш натижасида айниятнинг келиб чиқишидир.\nКўпчилигимиз ақлимиз «қуйилиб», мустақил фикрлай бошлаган кезларимизда беғубор болаликни соғинамиз. Улғайганимиз сайин ҳаётнинг қабоҳатга тўлалигидан қайғурамиз. Ўзимизни юксак орзулари барбод бўлган жабрдийда ҳисоблаймиз. Бироқ ўзимиз аллақачонлар қочмоқчи бўлганимиз катталар дунёсининг бир мурватчасига айланиб қолганимизни англамаймиз ёки иқрор этгимиз келмайди. Айният фалсафасига тобе бўлиб яшайверамиз. Жиндек уқувимиз бўлса, бу ҳақда қиссалар, романлар ёзамиз. Толстойни эса ёлчитиб ўқимаймиз ҳам.\nЛев Толстой айтадики, ақлий илм билан ҳаёт маъносини, ўзлик дунёсини англаб бўлмас. Бу сенинг имконингдаги иш эмас. Чирансанг, нажжор ишига бурнини тиққан маймун ҳолига тушасан. Англамоқ йўли «...нооқилона ёхуд ғайришуурий билим», яъни иймондир. Ҳаёт иймон устига қурилган ва шунинг учун ҳам абадийдир. Агар ҳаёт мазмунини ақл белгилаганда, инсоният аллақачон маҳв бўлган бўлар эди. Мен шуни англадим. Сен-да англашга урин.\nТолстой шундай фикрлари билан ҳадиси шарифдаги «Чуқурлашманг адашасиз» деган буюк ҳақиқатга етиб келадики, биз билган кўплаб «даҳо»лар ушбу жайдари фалсафа моҳиятини англамасдан ўтиб кетдилар.\nАдиб «Иқрорнома»да «Иймонсиз яшаб бўлмайди... Мен фақат худога ишонган кезларимдагина яшадим... Ундан кейин келадиган «Ота, Ўғил ва Муқаддас Руҳга сиғинайлик» деган иборани тушириб қолдирдим, негадир уларни тушуна олмас эдим...» деб ёзади. Шу сабабмикан, баъзи ғарб олимлари уни гоҳо эътиқоди чекланганликда, гоҳо чалкаш фикрлашда, гоҳо динсизликда айблайдилар. Ҳатто уларни қўллаб-қувватловчи замондошларимиз ҳам топилади.\nЗеро, кимдир худони шериксиз танишдан бебаҳра экан, бунда Толстойнинг айби нима? Одам ўзи бормаган манзилнинг мавжудлигини инкор этолмайди-ку?!\nАлқисса, Толстойни англамоқ учун унинг асарларини қайта-қайта ўқиган маъқул. Ундаги маъноларнинг чеки йўқ. Зеро, бу неъмат барчамизга татигулик.


«Қачон кетишни одамлар эмас, ўзим ҳал қиламан». «Арсенал» Ўзил билан хайрлашмоқчи\n«Арсенал» яримҳимоячиси Месут Ўзил шартномаси якунига етмагунга қадар Лондон клубини тарк этмаслигини маълум қилди.\n«Арсенал»да амалдаги шартномамнинг охирги кунигача қоламан ва жамоа равнақи учун қўлимдан келган ҳамма нарсани қиламан. Ҳозирги вазият, клубни тарк этишим кераклиги ҳақидаги гап-сўзлар мени ҳеч қачон синдира олмайди, аксинча янада кучли бўламан. «Арсенал»ни қачон тарк этишим одамларнинг эмас, менинг ишим, буни фақат ўзим ҳал қиламан. Бу жамоа билан 2 ёки 3 эмас, 4 йилга шартнома имзолаганман – буни ҳамма ҳурмат қилиши керак. Ҳозирги аҳвол қийин эканлиги кўриниб турибди, аммо мен «Арсенал»ни яхши кўраман, бу жамоада тўп суриш, бу клубдаги ҳар бир ходим билан бирга ишлаш менга жуда ёқади. Лондонни севаман, бу ер менинг уйим.\nОхирги икки мавсумда нималар рўй бергани ҳеч қандай аҳамиятга эга эмас. Клубда бахтиёрман. Руҳан кучлиман, ҳеч қачон таслим бўлмайман. Футболчи жамоадан кетмоқчи бўлганида клуб йўқ деса, ўйинчи бу қарорни қабул қилишига тўғри келади. Энди эса клуб футболчига кет деганида, футболчи йўқ деса буни ҳам тўғри қабул қилиш лозим. Ҳеч қаерга кетишни истамайман, ҳаммаси шу.\n2018 йилда олдимда жуда кўп таклиф бор эди, агар қабул қилсам ҳозиргидан ҳам кўпроқ пул ишлашим мумкин бўларди. Аммо «Арсенал» ва бу жамоа мухлисларини яхши кўрганим учун ҳам клубда қолгандим.\nМикель Артета имкониятларимни яхши билади. Агар унга керак бўлсам, ҳар доим майдонга тушишга шайман. Шартномам якунига етишига бир йил қолгани сабаб хотиржамликка берилмайман. «Арсенал» қийин дамларни бошдан кечирмоқда, мен эса ёрдам беришга тайёр. Жамоага ҳали кўп нафим тегишига аминман», - дейди германиялик футболчи «The Athletic» нашрига берган интервьюсида.\nМаълумот учун, 31 ёшли яримҳимоячининг амалдаги шартномаси 2021 йилнинг июнь ойида якунига етади. Аввалроқ «Арсенал» Ўзилнинг маоши катта эканлиги сабабли футболчини Туркия клубларига таклиф қилган, аммо Месут клубдан кетишга қаршилик қилганди.


Японияда “Роботлар олимпиадаси”га тайёргарлик кўрилмоқда\n15:09 / 03.02.2016\nЯпониятда 2020 йилда Токиода бўлиб ўтадиган роботлар Олимпия ўйинларида қандай “спорт турлари” киритилиши масаласи муҳокама қилинмоқда. Уларни Япония пойтахтида бўлиб ўтадиган ёзги Олимпия ўйинлари билан бир вақтда ташкиллаштириш режалаштирилмоқда.\nМуҳокамалар Иқтисодиёт, савдо ва саноат вазирлиги қошидаги махсус қўмита томонидан ташкиллаштирилди. Унга тадбиркорлар, амалдорлар ва экспертлар вакиллари жалб этилган.\nҚўмита аъзоларининг фикрича, мусобақалар ишлаб чиқариш, мижозларга хизмат кўрсатиш ва беморларни парваришлашда фойдаланиш каби учта йўналиш бўйича ўтказилиши керак. Бир йил ичида мазкур йўналишлар мусобақага катта драматик руҳ бериши учун янада аниқлаштирилади. Масалан, роботлар ўртасида маҳсулотларни кўпроқ қадоқлаш, кексаларни харидлар учун сайрга олиб чиқишда уларга йўлбошловчилик қилиш ва бошқалар инобатга олинади.


ШАЙХ УР РАИС — XUTBA.UZ\n07 05 2020 - 1:24 / - Мақола, Хазратим\nБугун 60 га кирдим.\nБугун тақдимоти бўлиши керак бўлган мемуаримдан яна бир қисмини ўқинг. V боб. Шайх ҳазратдан сабоқлар\nБугун Шайх Муҳаммад Содиқ Муҳаммад Юсуф Ҳазратимизнинг ҳам таваллуд топган кунлари. Устоз билан бир кунда туғилганимдан фахрланаман.\nХотира китобимдаги энг катта боб Ҳазратимизга бағишланган боб бўлди. Эътиборингизга кичик бир лавҳани ҳавола қиламан: “Ҳазратдан дуо олиш”.\nШайх Муҳаммад Содиқ Муҳаммад Юсуф ҳазратимиз ҳижратдан қайтганларидан сўнг, илтимосимга биноан, устозим Тоҳир Малик мени у зотникига олиб бордилар. Кўришиб, сўрашгач, устоз мақсадимизни айтдилар.\n– Бу йигит шогирдим, сиздан дуо олгани Самарқанддан келди, – дедилар устоз. – Ўзи ёзувчи, менинг шогирдим, исми шарифи Каримберди Тўрамурод.\n– И-е, сиз Каримберди Тўрамуродмисиз? – хурсанд бўлиб кетдилар Ҳазратимиз. – Қани, бир ўрнингиздан туринг-чи.\nМен ўрнимдан турдим ва Ҳазратимиз мени анча вақт бағрларига босиб турдилар. Кейин тик турганча дуо қилдилар.\n– Сиздан Аллоҳ рози бўлсин, биз ҳақимизда Ўзбекистонда бирор киши ақалли исми шарифимизнинг бош ҳарфларини ҳам ёза олмаган бир замонда сиз бутун бошли қисса ёзган экансиз, етказиб бордилар, ўқидим, хурсанд бўлдим. Кейинчалик бу қиссангиз радиофильм бўлиб, унда кўп машҳур санъаткорлар овоз берган экан, радиофильмни ҳам етказиб боришди, эшитиб, жуда хурсанд бўлдим, – дедилар Ҳазратимиз. – Дуо олгани келибсиз, албатта, дуо қиламан, аммо бошқа нарсани ҳам билиб қўйинг, бугундан иккимиз дўстмиз, устоз-шогирдмиз, Каримберди Тошкентга келибди, деб эшитсам-у, бизникига кирмай кетсангиз, сиздан хафа бўламан.\nДунё тан олган забардаст олимнинг бу сўзлари мени жуда тўлқинлантириб юборди. Ҳаяжондан бирор сўз ҳам айта олмадим.\nАммо шундан кейин, худди Ҳазратимизнинг ўзлари айтганларидек, Тошкентга борсам, у зотнинг уйларига бормасдан қайтмадим. Айниқса, газеталарда ишлаганимда «Шайх ҳазратдан сабоқлар» рукнини ташкил қилиб, газетанинг ҳар сонида у зотнинг диний, маърифий мақолаларини мунтазам равишда бериб бордим. Газета мухлисларидан келадиган юзлаб саволларни олиб, ҳар икки-уч ҳафтада уйларига борардим. Диктофонни ёқиб қўйиб, саволларни ўқийверардим, у киши ўқлаб қўйилган милтиқдек саволларга тўхтовсиз ва батафсил жавоб берардилар. Мен бу савол-жавобларни қоғозга тушириб, газеталарда эълон қилардим. Ана шу савол-жавобларнинг жуда кўплари кейинчалик нашр этилган «Зикр аҳлидан сўранг» номли китобчларга киритилган эди.\nБаъзи фитнали саволлар бошқа одамни мувозанатдан чиқариб юбориши, жаҳлини чиқариши мумкин бўларди, аммо Ҳазратимиз ана шу фитнали саволларга ҳам оғир-босиқлик билан шариат мезонларидан чиқмасдан гўзал жавоблар берардилар. Ҳеч эсимдан чиқмайди, исмини айтмайлик, бир академик шунақа фитна қўзғайдиган савол юборди. Рамазон ойи эди. Ҳазратимиз масжидларда «Рамазон суҳбатлари»ни ташкил қилган йиллар эди. Хатми Қуръон бўладиган масжидларда бир соат маъруза қилар эдилар. Бир пора Қуръон ўқилиб, таровеҳ намози тугаганда соат кечги ўн икки, баъзан бир бўлиб кетарди. Кеч бўлса-да, Ҳазратимизга ҳалиги мактубни бериб, «Аммо озроқ фитнали савол, Ҳазрат, ранжисангиз, жавоб бермай қўя қолинг», деб огоҳлантириб ҳам қўйдим.\nБомдод маҳали қўнғироқ қилиб қолдилар:\n– Академикка жавоб тайёр, келиб олиб кетинг!\nСоат тонгги тўрт. Хайлашганимизда соат бир эди. Шу орада саҳарлик қилинган, бомдод ўқилган, демак, жавоб ёзиш учун тунда ухламабдилар. Боргач, жавобнинг уч саҳифа бўлганини кўриб, саволли мактубни берганимдан ҳам пушаймон бўлдим.\n– Ҳазрат, мени кечиринг, бунча жавобни ёзиш учун бу тун бедор бўлишингизга сабабчи бўлдим, – дедим.\n– Рамазондаги бедорлигимиз учун бериладиган мукофот уйқудан яхшироқ, – дедилар Ҳазратимиз. – Аммо академик боис сал нокамтарлик қилишга тўғри келди, айбга буюрмайсиз.\nАкадемикнинг саволи фитнали бўлса ҳам, халқимиз учун хайрли бўлди, шу савол боис Ҳазратимиз, ўзлари айтмоқчи, «Сал нокамтарлик қилиб», ўзларини бироз яқиндан халққа танитдилар.\nАкадемикнинг «Бутун Ўзбекистон халқи нега сиздан фатво сўрайди, муфтийдан эмас, диний идора олимларидан эмас, диний қумита раисидан эмас? Сиз кимсиз ўзи, муфтий бўлмасангиз, ақалли, бирор масжиднинг имоми бўлмасангиз, нега биз сиз айтаётган фатволарга амал қилишимиз, саволларимизга сиздан жавоб олишимиз керак?» деган саволига жавоб ўлароқ, Ҳазратимиз ўзларининг кимликларини илк бор ошкор қилдилар. Илк бор Ҳазратимиз қанақа Халқаро диний-илмий ташкилотларнинг аъзоси эканликлари, қандай академияларнинг фахрий аъзоси эканликлари, Маккада ўтган ер юзида юриб турган тариқат пирлари йиғилган анжуманда Нақшбандия тариқатининг пири деб Шайх Муҳаммад Содиқ Муҳаммад Юсуф ҳазратимиз тан олингани, кейин ҳар бир тариқатнинг пирлари, яъни шайхлари тайин қилингач, бу шайхлар ичидан битта шайх ур раис сайлангани, шайхларнинг раислигига ҳам Ҳазратимиз сайлангани айтилди.\n«Шу маълумотларни билдингиз, майлими, энди мусулмонларнинг саволларига жавоб бериб турсам?» деб ёзган эдилар Ҳазратимиз.\nАкадемикнинг яна иккита саволи ҳам бўлиб, улар одобдан ташқари бўлгани учун бу ерда келтирмадим. Қизиққанлар «Зикр аҳлидан сўранг» китобчаларининг 91-сонидан батафсил ўқиб олишлари мумкин.\nАйтганча, устозимиз Тоҳир Малик Ҳазратимиз ҳақларида гапирганларида ҳамиша, то умрларининг охиригача эҳтиром билан Шайх ур раис деб гапирар эди.\nСавол-жавоблардан ташқари газеталар саҳифаларида Шайх Муҳаммад Содиқ Муҳаммад Юсуф ҳазратимиз билан алоҳида мавзуларда суҳбатлар уюштирганман ва суҳбатлар мухлислар томонидан жуда илиқ кутиб олинган. У кишининг оталари ҳақида тайёрлаган мақолам, ундаги оталари ҳақидаги Ҳазратимизнинг хотиралари, устоз Тоҳир Маликнинг хотиралари муштарийларнинг олқишларига сабаб бўлган.\nҲазратимиз қачон Самарқандга келсалар, ҳамиша ёнларида бўлардим. У киши иштирок этадиган анжуманлар, албатта, савол-жавоблар билан бўларди. «Саволларни сиз ўқиб туринг», дердилар. Сабаби, яхши билардилар, мен тушаётган саволларнинг жуда бачканаларини, кўп такрорланганларини, биринчи синф боласи ҳам билиши мумкин бўлган соддаларини, шунингдек, фитнали саволларни, шахсларга оид саволларни ўқимас эдим. Ўқувчиларимиз яхши билишади, Ҳазратимиз ҳижратда бўлганларида ҳам, бошларига туҳмат балолари ёғилганда ҳам, у киши ҳақида бошқалар иғво тарқатганларида ҳам, қийинчилкларни бошларидан ўтказганларида ҳам бирор марта Ўзбекистонни ёмонлаб, давлат раҳбарларини, ҳатто Ҳазратимизнинг шаънига анча гапларни гапириб қўйган диний уламолар ҳақида ҳам бир оғиз гапирмаганлар ва гапирмай ўтдилар. Ана шундай кишилар, раҳбарлар ҳақида Ҳазратимиздан гап пойлаганлар эса, оз эмас эди.\n– Мана шу савол учинчи марта берилаяпти, уч масжиддаги суҳбатларимизда берилди, қаранг, учови ҳам бир дафтарнинг варақларига ёзилган, ёзуви ҳам бир хил, ҳатто хатолари ҳам айнан такрорланган, демак, бу саволни бир киши бераяпти, – дедилар Ҳазратимиз бир куни чўнтакларидан қолган икки варақни ҳам чиқариб кўрсатиб. – Савол эгаси бу фитнали саволга жавобимни жуда интиқ бўлиб кутаяпти, менимча. Жавоб берсам, дарров ёзиб олиб, уни кутиб турган акаларининг олдига югурса керак, «Мана, охири Шайхдан сизлар кутган жавобни олиб келдим», деб. Аммо бу бечора бекорга хомтаъма бўлмасин, ниятига етолмайди, мен бунақа саволларга жавоб бермайман. Мен майда-чуйда нарсаларга вақт сарфламайман. Қолганлар ҳам билиб қўйсин, олимларга бўлмағур саволларни бериш, уларнинг вақтларини ўғирлашдир. Бу ҳам гуноҳ. Кўпчилик китоб ўқимайди. Сайтларимизга киришга ҳам эринишади, оддий саволларни ҳам «Шайх келганда сўраб оламан», деб юришади. Бу билан «Ана, мен ҳам Шайхга савол бердим», деб юриш учун савол берадиганлар ҳам бор, энг ёмони, ўзи билиб турган нарсани сўрайдиганлар ҳам бор. Улар «Кўрдиларингми, Шайхларингини ўйлантириб қўйдим», «Кўрдиларингми, Шайхларингни мот қилдим» ёки «Биз ана шунақа нарсаларни ҳам биламиз-да», деб қўйиш учунгина беришади. Бундайлар турли даврларда ҳам бўлган, бундан кейин ҳам бўлади.\nҚадр кечаси бўлган воқеа эсимдан чиқмайди. Ҳазратимиз Имом Аъзам номли масжидга келдилар. Келганларида Анвар қори ака фарзни бошлаётган эдилар ва Ҳазратни кўрмай қолдилар. Фарз ўқилди, суннат ўқилди, тўрт ракаат таровеҳ ўқилди. Ҳазрат маъруза қилдилар. Савол-жавоб бошланди. Фитнали савол бу гал ҳам пайдо бўлди:\n– Бир масжид имоми ўзидан олимроқ киши жамоатга келганини кўрса-ю, унга беписандлик қилиб, ўзи имомликка ўтса, бунинг ҳукми нима бўлади? Шу иши дуруст бўладими?\n«Уҳ», деб юбордим. Ҳамма билиб турибди, савол оғир. Анвар қори ака назарда тутилаётганини ҳам ҳамма билиб турибди. Анвар қори ака ҳам ноқулай аҳволга тушдилар. Аммо устознинг меҳрибонлиги ана шунақа вазиятда билинар экан, Ҳазратимиз ноқулай вазиятдан донолик билан чиқиб, Анвар қори аканинг ҳам тўкилиши кутилаётган обрўларини кўтариб қўйдилар:\n– Анвар қори катта олим, илмига амал қиладиган олим, улар сизлар билган нарсани сизлардан яхшироқ биладилар, – дедилар Ҳазратимиз. – Билмасаларинг билиб олинглар, фарз намозини ўқиб беришга ҳам, масжидда маъруза ўқишга ҳам, Жума хутбасини ўқишга ҳам фақат масжид имоми ҳақли. Мана бугунгидек, фарзлар адо қилингач, келган меҳмонга лутф кўрсатилиб, «Жамоатнинг ҳақига дуо қилиб қўйинг ёки икки оғиз суҳбат қилиб беринг», деса фазилати. Аммо навбат бермаса ҳам уни маломат қилишга ҳеч кимнинг ҳақи йўқ. Чунки бу қавмнинг пешвоси имом. Қавмнинг увол-савоби имомнинг гарданида, келган меҳмоннинг эмас.\nТоҳир Малик Ҳазратимиздан кўп нарса ўргандилар, охирги ёзганлари асосан, панд-насиҳатлардан иборат маърифий асарлар бўлди ва бу асарларда Ҳазратимизнинг таъсирлари яққол билиниб турди. Тоҳир Малик бу асраларининг жуда кўп ўринларида Шайх Муҳаммад Содиқ Муҳаммад Юсуф ҳазратимизнинг ёзганларидан иқтибослар келтирдилар. Қуръон оятларидан мисол келтирсалар, албатта, Ҳазратимизнинг «Тафсири Ҳилол» китобларидаги шарҳлардан фойдаландилар.\nАлбатта, ҳазратимиз ҳам устозимиз Тоҳир Маликни доимо эҳтиром қилдилар, устозимиз дард чекиб ётганларида кўп бора келиб, зиёрат қилдилар, ҳақларига шифо сўраб, дуо қилдилар. Уйларига тез-тез келиб турар эдилар. Устознинг ёзилаётган асарлари юзасидан суҳбат қурар эдилар. «Ҳилол-нашр» нашриётида бўладиган анжуманлар Тоҳир Маликсиз ўтмас, Ҳазратимиз у ерда муҳокама қилинадиган масалалар хусусида устозимизнинг фикрларини, албатта, сўрар ва инобатга олар эдилар. Иккалаларининг ўртасидаги устоз-шогирдлик, ҳамфирклик, маслакдошлик ва ижодий ҳамкорлик катта самара берди-ки, бу халқимизга ҳар икки улуғ зотдан қолган бебаҳо меросда ўз аксини топди. Афсус, ажал бу ижодий «тандем» узоқ давом этишига йўл бермади…\nБугун бу икки улуғ устозим, бир-бирларига меҳрибон бўлган икки дўст, халқнинг икки дилбанди бир-бирига қўшни бўлиб ётибдилар. Аллоҳим уларни жаннатда ҳам қўшни қилиб қўйсин ва бизларни жаннатда ҳам бу зотларнинг суҳбатларидан баҳраманд қилсин!\nБугун Ҳазратнинг таваллуд кунлари. У кишини хотирлаб ёзганларимни маҳзун сатрлар билан тугатишни истамадим. Ҳазратимиз андижонлик эмасмилар, жойи келса, ҳазилни ҳам боплар эдилар.\nҒалатироқ саволларга ғалати бўлмаган жавоблар\nШайх Муҳаммад Содиқ Муҳаммад Юсуф ҳазратга анжуманларда берилган саволлар орасида илм ўрганиш, билмаганнни сўраб ўрганиш мақсадидаги саволлардан ташқари «Мен ҳам бир савол бериб қўяй» деган мақсадда, айримларнинг шунчаки, ўзларининг борлигини билдириб қўйиш учун ҳам берадиган саволлари бўлиб турарди. Бунақа саволлар, айниқса, катта анжуманларда, истаган одам ўрнидан туриб, Ҳазратимизга савол бериши мумкин бўлган издиҳомларда бериларди. Келинг, сизни ғалати бўлиб туюладиган, аммо ростдан ҳам турли анжуманларда берилган саволлар ва уларга Ҳазратимизнинг ғалати бўлмаган жавобларидан айримлари билан таништирай:\n‒ Ҳазрат, баҳорда лайлак пастлаб учса, нима бўлади?\n‒ Лайлак пастлаб учган бўлади.\n‒ Ҳазрат, Қуръонда сумалак ҳақида нима дейилган?\n‒ Қуръон пазандачилик китоби эмас, у инсониятни тўғри йўлга бошловчи китоб.\n‒ Шайх ҳазрат, анжирни ёқса бўладими?\n‒ Бўлади, яхши ёнади.\n‒ «NIKE» кроссовкасини кийсам бўладими?\n‒ Размери тўғри келса, бўлади.\n‒ Ҳазрат, Туркиядаги мадрасаларда таълим олиб келсак, кейин муаммо бўлмайдими?\n– Ҳазрат, Чечинистондан келтирилган коса ҳақида нима дея оласиз?\n‒ Коса келтирилди, дея оламан.\n‒ Ҳазрат, нима учун бизнинг мазҳаб номи ҳанафий дейилади?\n‒ Мазҳаббошимизнинг исмлари Абу Ҳанифа бўлгани учун.\n‒ Нега Рим папаси мусулмонлардан узр сўрамади?\n‒ Буни унинг ўзидан сўраш керак.\n‒ Тарвуз сотиб олганда уни чақмоқлатиб олса бўладими?\n‒ Бўлади, фақат эҳтиёт бўлмасангиз, уйга олиб боргунингизча тарвузнинг суви оқиб кетади.\n‒ Акаси синглисини ҳижобдан чиқарди, нима бўлади?\n‒ Синглиси беҳижоб бўлади. Акаси шу иши учун гуноҳкор бўлади.\n‒ Пиво ишлаб чиқариладиган заводда ишлайман, нима қилай?\n‒ Бошқа иш қилинг.\n‒ Ароқ сотиладиган дўконда ишлайман, шу ишим яхшими?\n‒ Яхши эмас, бошқа, ҳалол нарса сотинг.\nОдамлар Ҳазратимизнинг табассумларини кўришган. Кўпи билан мийиғларида кулганларини ҳам кўришган. Мен устознинг қаҳқаҳ уриб, силкиниб-силкиниб кулганларини ҳам кўрганманки, бу гумбурлаган кулгудан хона деразалари зириллаб кетган.\nУстозларимизни Аллоҳ раҳмат қилсин, улардан гўзал хотиралар қолди…\nКАЛИТ СЎЗ: Устоз\nҚАСИДА ЁЗИШГА ЙЎҚДИР НИЯТИМ…\nРамазон ойи – улуғ имкониятлар ойидир\nРўза тутиш яхшироқ


Ислом тараққиёт банки президенти: Имом Бухорий халқаро илмий-тадқиқот марказида амалга оширилаётган ишларни кўриб жуда мамнун бўлдим – Alhidoya.uz\nИслом тараққиёт банки президенти: Имом Бухорий халқаро илмий-тадқиқот марказида амалга оширилаётган ишларни кўриб жуда мамнун бўлдим\nИслом тараққиёт банки (ИТБ) Бошқарувчилар кенгашининг 46-йиллик йиғилиши доирасида мамлакатимизда меҳмон бўлган Ислом тараққиёт банки президенти Муҳаммад Сулаймон ал-Жассир бошчилигидаги делегация кеча Самарқандга ташриф буюрди.\nМеҳмонлар Пайариқ туманидаги Имом Бухорий қадамжосини зиёрат қилди. Айни пайтда бу ерда амалга оширилаётган реконструкция жараёнлари, зиёрат туризми учун яратилаётган шароитлар ҳақида батафсил маълумот берилди.\nИслом тараққиёт банки президенти Имом Бухорий халқаро илмий-тадқиқот маркази фаолияти билан ҳам яқиндан танишди.\nДавлатимиз раҳбари ташаббуси билан ташкил этилган марказда буюк муҳаддис ва алломалар илмий меросини ўрганиш борасида олиб борилаётган ишлар, нодир қўлёзма асарлар сақланаётган кутубхона ва музей меҳмонларда катта таассурот қолдирди. Ислом цивилизацияси ривожига улкан ҳисса қўшган Мовароуннаҳр алломалари илмий меросини чуқур ўрганиш ва кенг тарғиб этиш борасидаги ҳамкорлик алоқаларини кучайтириш истиқболлари тўғрисида ўзаро фикр алмашилди.\n– Имом Бухорий халқаро илмий-тадқиқот маркази жамоасининг илм йўлида эришаётган муваффақиятларини Ўзбекистонда диний-маърифий соҳада олиб борилаётган кенг кўламли ислоҳотларнинг яққол самараси сифатида баҳолайман ва Марказнинг ислом дини ривожи йўлида амалга ошираётган хизматларини ҳар томонлама қўллаб-қувватлайман, – деди Муҳаммад ал-Жассир жаноблари.\nШунингдек, юқори мартабали меҳмон марказнинг фахрий меҳмонлар китобида ҳам ўз дил сўзларини ёзиб қолдирди.\nЖумладан, Ислом тараққиёт банки президенти Муҳаммад Сулаймон ал-Жассир “Имом Бухорий ҳаёти ва илмий фаолиятини кенг оммага етказиш йўлида Имом Бухорий халқаро илмий-тадқиқот марказида амалга оширилаётган самарали ишларни кўриб жуда мамнун бўлдим. Марказнинг хайрли ишларида улкан муваффақиятлар тилаб қоламан” деб ўз дастхатини қолдирди.\nКалит сўзлар: Имом БухорийИслом тараққиёт банкиСамарқанд


Коронавирус вакцинаси қачон тайёр бўлади? - Darakchi\nЖАМИЯТ 23.09.2020, 00:29\nКоронавирус ҳамон жиддий хавф бўлиб турибди, аммо у келтириб чиқарадиган касаллик – COVID-19 дан бизни ҳимоя қила олиши тасдиқланган вакцина йўқ.\nШундай бўлсада, 40 тача вакцина клиник синовлардан ўтмоқда, жумладан, улардан бири Оксфорд университети томонидан тайёрланаётган вакцина синовнинг энг охирги босқичларига етиб келган.\nКоронавирус вакцинаси нима учун муҳим?\nВирус жуда осон тарқайди, дунё аҳолисининг катта қисми эса ундан ҳимояланмаган. Вакцина инсон иммун тизимини вирусга қарши курашишга «ўргатиш» орқали ҳимояни таъминлайди.\nБу эса карантинларни бехавотир бекор қилиш, ижтимоий масофа сақлашни ҳам юмшатишга имкон беради.\nБу борада қандай илгарилаш бўлди?\nТадқиқотлар бошни айлантирадиган қадар юқори суръатда кетмоқда. 240 тача вакцина илк ривожланиш босқичида, 40 таси клиник синовлардан ўтмоқда, тўққизтаси минглаб одамларда ўтказилаётган сўнгги синов палласида турибди.\nСиновлари Оксфорд вакцинаси иммунитетни уйғота олишини кўрсатди. «AstraZeneca» Британия фармацевтика компанияси билан айни шу вакцинани Британиянинг ўзи учун 100 миллион доза етказиб бериш бўйича шартнома имзоланди.\nИнсонда ўтказилган илк синов хулосалари май ойида олинган бўлиб, АҚШдаги тадқиқотда биринчи саккиз одамда вирусни нейтраллаштирадиган антитаначалар пайдо бўлгани тасдиқланди.\nХитойдаги яна бир гуруҳ ўзлари ишлаб чиққан вакцина хавфсизлиги ва ҳимояловчи анитаначалар пайдо қилганини кўрсатди. Бу вакцина Хитой ҳарбийлари учун тайёрланмоқда.\nВакцинани тайёрлаш ва синаш бўйича бошқа мутлақо янги ёндашувлар шаклланди. Шундай бўлса ҳам, бу вакциналар қанчалик самарадор бўлишини ҳеч ким билмайди.\nВакцинага қачон эга бўламиз?\nВакцина топиш одатда йиллаб вақт олади, агар ўн йилларга чўзилмаса. Тадқиқотчилар айни шунча миқдордаги ишни бир неча ой давомида бажаришга умид қилишмоқда.\nАксар экспертлар 2021 йилнинг ўрталаригача вакцина барча учун етарли бўлиши мумкин деб тахмин қилмоқда – Sars-CoV-2 номи билан танилган вирус илк марта намоён бўлганидан 12-18 ой ўтиб.\nБу албатта жуда улкан илмий маҳорат бўлур эди, аммо унинг ишлашига кафолат йўқ.\nБироқ олимлар анчагина некбин кайфиятда, агар синовлар муваффақиятли ўтса, йил охиригача оз миқдордаги одамлар, масалан, соғлиқни сақлаш ходимларини эмлашга улгуриш мумкин.\nТаъкидлаш жоизки, коронавирусларнинг тўрт тури аллақачон инсонлар орасида тарқалган. Улар шамоллаш симптомларини намоён қилади ва бизда уларнинг бирортасига қарши вакцина мавжуд эмас.\nЯна қилиниши лозим қандай ишлар қолди?\nКўплаб тадқиқот гуруҳлари эҳтимолий вакциналарни тайёрламоқда. Аммо қилинадиган иш хали кўп.\nСиновлар вакцинанинг хавфсизлигини кўрсатиши керак. Агар улар касалликнинг ўзидан кўра оғирроқ оқибатларга сабаб бўлса, улардан наф бўлмаслиги, табиий.\nКлиник синовлар вакцинанинг инсонни касалликдан ҳимояловчи иммун тизимини уйғота олишини ҳам тасдиқлаши керак.\nВакцинани улкан миқёсда – миллиардлаб дозада ишлаб чиқариш йўлини топиш керак.\nДавлатларнинг фармацевтика бўйича регуляторлари уларни инсонларга қўллашни маъқуллаб рухсат бериши керак.\nНиҳоят, дунё аҳолисини эмлаш учун жуда мураккаб логистик чигалликларни ечишга тўғри келади.\nКарантинларнинг муваффақияти жараённи секинлаштириб бергани бўлди. Вакцинанинг амалда ишлаётганини билиш учун одамларга касалликни юқтириш керак.\nОдамларни эмлаб, сўнг уларга атай касаллик юқтириш саволларга жавоб олишни тезлаштиради. Хавотирли жойи шуки, бу жуда хавфли ва бу босқичда шундай йўл тутиш ахлоқий жиҳатдан ҳам тўғри бўлмаслиги мумкин. Албатта, айримлар бу вариантни истисно қилмайди.\nҚанча одам эмланиши керак?\nВакцина қанчалик самарали бўлишини билмай туриб, буни билиш қийин.\nВирус осонгина аҳоли орасида тарқалмасли учун 60-70% одамда касалликка иммунитет шаклланиши керак (жамоавий иммунитет дейилади).\nВакцина мукаммал ишлаши учун эса дунё бўйлаб миллиардлаб одамда иммунитет пайдо қилиши керак.\nВакцина қандай яратилади?\nВакцина безарар шаклда вирус ёки бактерияни (ёки уларнинг бир парчасини) иммун тизимига кўрсатади. Тананинг мудофааси уларни босқинчи сифатида таниб олади ва уларга қарши курашишни ўрганади.\nСўнг тана ҳақиқий хавфга дуч келганда нима қилиш кераклигини билади.\nЎн йиллар давомида эмлашда ҳақиқий вирусдан фойдаланиш асосий усул бўлган.\nҚизамиқ, паротит ва қизилчага қарши вакцина кучли зарар бера олмайдиган заифлаштирилган вирусдан тайёрланган. Мавсумий гриппга қарши вакцинада унинг асосий штамми олиниб, зарарсизлантирилади.\nАйрим олимлар, хоссатан, хитойлик олимлар ана шу ёндашувга таянади.\nЯна коронавирус вакцинасини тайёрлашда янгича, аммо синалмаган усуллардан ҳам фойдаланилмоқда. Яъни биз Sars-CoV-2нинг генетик кодини тўлиқ биламиз, унинг ясаш учун тўлиқ андаза мавжуд.\nОксфорд тадқиқотчилари унинг генетик кодининг бир қисмини шимпанзега юқтирилган зарарсиз вирусга киритди. Улар иммунитетни қўзғатиш учун коронавирусга ўхшаш, аммо зарарсиз бўлган вирусни яратдилар.\nБошқа гуруҳлар эса хом генетик код (ДНК ёки РНК бўлиши мумкин) парчаларидан фойдаланмоқда. Улар танага киритилгач, вирус протеинларини ишлаб чиқаришни бошлаши керак. Бу эса иммунитетни қўзғатади. Аммо бу ёндашув ҳам мутлақо янгича.\nВакцина барча ёшдаги одамларни ҳимоя қиладими?\nУ муқаррар равишда кексаларда муваффақиятсизроқ бўлиши мумкин, чунки кексалар иммун тизимининг эмлашга жавоб реакцияси яхши бўлмайди. Буни мавсумий грипп вакцинасида ҳам кўришимиз мумкин.\nАммо буни вакцина дозасини ошириш ёки вакцинага қўшиб иммунитетни кучайтирадиган модда (адьювант дейилади) бериш орқали ҳал қилиш мумкин.\nВакцинани ким олади?\nВакцина топилгач, аввалига чекланган таъминот бўлади, шунинг учун кимларни биринчи эмлашни белгилаш муҳим.\nCOVID-19 беморлари билан контакт қилувчи тиббиёт ходимлари рўйхатнинг бошида бўлади. Бу касаллик кексалар учун айниқса хавфли бўлгани учун – агар вакцина бу ёш гуруҳида самарадор бўлса – улар ҳам олд қаторда туради.\nБритания хавф гуруҳига кирувчи бошқа гуруҳлар – сурункали касали борлар ва айрим этник гуруҳлар ҳам биринчи эмланишини билдирган.


Ўзбекистон Россияда савдо уйлари ташкил қилади - 24.03.2016, Sputnik Ўзбекистон\nЎзбекистон Россияда савдо уйлари ташкил қилади\nМосква, Новосибирск, Санкт-Петербург, Калининград ва Владивостон шаҳарларида Ўзбекистон савдо уйлари ташкил қилиш режалаштирилган. 2016 йилнинг биринчи... 24.03.2016, Sputnik Ўзбекистон\nМосква, Новосибирск, Санкт-Петербург, Калининград ва Владивостон шаҳарларида Ўзбекистон савдо уйлари ташкил қилиш режалаштирилган. 2016 йилнинг биринчи ойларида Россияга маҳсулот еткизиб бериш бўйича биринчи шартномалар имзоланди.\nТОШКЕНТ, 24 мар — Sputnik. Ўзбекистон Россияда мева сабзавот сотишга ихтисослашган савдо уйлари ташкил қилиш ниятида, хабар берди “Ўзулугуржисавдоинвест” вакили Sputnik мухбирига.\nБугунги кунда Россияда учта шундай савдо уйлари ишламоқда – москвада иккита ва Новосибирскда. Яқин орада Россиянинг турли регионларида яна бир неча шундай савдо уйлари ташкил қилиш режалаштирилган.\n“Биз биринчи савдо уйларини жойлаштириш учун бекорга Москва ва Новосибирскни танламадик. Пойтахт – бу савдо маркази. Бу ерда барча йирик улгуржи савдо компаниялари офислари жамланган. Москва орқали Прибалтика ва Скандинавия мамлакатларига чиқиш ҳам осон. Новосибирскдаги савдо уйи Россиянинг ўрта қисми ва Узоқ Шарқ региони учун жавоб беради. Кейинчалик биз бу йўналишни фаол ривожлантирамиз”, — деди суҳбатдош.\nУнинг сўзларига қараганда 2014 йил икки мамлакат мунособатларида уйғониш даври бўлди. Сабзавот маҳсулотлари ҳажмида ўсиш кузатилди, лекин улкан натижаларга эришилмади.\nБунга қарамасдан кўплаб музокаралар ўтказилди, ҳамкорлар бир-бирини ўрганишди. Россияликлар Ўзбекистонга келишди ва маҳсулот сифатини боғ ва далаларда кўришди. Сақлаш ва логистика тизимини ўрганишди. 2016 йилнинг биринчи ойларида Россияга маҳсулот еткизиб бериш борасида янги шартномалар тузилди.\n“Бугун бизннг савдо уйларимизга, ўзбек маҳсулотнинг сифатини кўрган ва катта ҳажмда сотиб олишга таёр бўлган кўплаб мижозлар келмоқда. Сотиб олинаётган маҳсулот ҳажми 5 тоннадан 20 минг тоннани ташкил қилмоқда. Олма, олхўри, олча, гилос ва бошқа мевалар энг кўп талаб қилинмоқда. Қовунга алоҳида талаб. Мижозлар талабига жавоб бериш учун биз Ғузорда 200 гектарлик алоҳида экспериментал плантация очдик. Талаб кўп бўлганлиги учун бу йил биз унинг майдонини 400 гектаргача кўпайтирамиз”, — деди вакил.\n"Ўзулгуржисавдоинвест" бир вақтнинг ўзида Хитой ва Ҳиндистонда ҳам шундай савдо уйлари очишни режалаштирган.


Эндиликда мактаб давриданоқ касбга ўқитиш тизими жорий этилади, чунки меҳнат бозорида ишчи касбларга реал эҳтиёж мавжуд | O'zLiDeP\nЖорий йилда республика бўйича умумтаълим мактабларини 452 минг нафар йигит-қиз тамомлади. Уларнинг 70 минги олий таълим, 85 минги профессионал таълим кирса, 95 минг нафардан ортиғи ишга жойлашган тақдирда ҳам яна қолган 200 мингга яқин ёшларнинг бандлигини таъминлаш масаласи долзарблигича қолаяпти. Мазкур муаммоли вазият муҳтарам Президентимиз раислигида жорий йилиннг 14 июлида ўтказилган видеоселектор йиғилишида алоҳида қайд этилди.\nДавлатимиз раҳбари топшириғига асосан эндиликда 7-синфдан бошлабўқувчиларнинг касблар кесимида қизиқишлари аниқланиб, истиқболли касблар учун пойдевор бўладиган билим ва кўникмалар бериб борилади. 10-синфдан эса робототехника, дастурлаш каби талаб юқори касбларга ўргатиш йўлга қўйилади. Шунинг учун ҳам жорий йил якунига қадар маҳаллаларда 136 та касб-ҳунар ўқитиш маскани, қисқа муддатли касб-ҳунарга ўқитиш курслари ташкил этилиши ва 31 та касб-ҳунарга ўқитиш марказларини жиҳозлаш бўйича топшириқ берилди.\nАлбатта, бу борада ҳудудларда мактаб битирувчилари бандлигини таъминлаш юзасидан аллақачон кенг кўламли саъй-ҳаракатлар бошланган. Масалан, Андижон вилояти ҳокими ташаббуси билан ҳар бир туман, шаҳарда умумтаълим мактаблари битирувчиларини қамраб олган “Ҳоким ва ёшлар” учрашувлари ўтказилиб, уларда вилоят раҳбари шахсан ўзи йигит-қизларнинг иштиёқлари, мақсадлари, орзулари билан қизиқди, заруррий ёрдамлари учун мутасаддиларга топшириқлар берди. Мана шундай тадбирлар туман ҳокимлари иштирокида ҳам ташкил этилгани қувонарли. Биргина мисол келтирайлик. Олтинкўл туманидаги мавжуд 55 та умумтаълим мактабини жорий йилда 2638 нафар ўқувчилар тамомладилар. Улардан 54 нафари олтин, кумуш медалларга сазовор бўлди. Табиийки, ушбу 54 нафар йигит-қизнинг олий таълим муассасаларига кириш имтиёзлари етарли. Қолган битирувчилар эса туман ва вилоят ҳокимининг учрашувларида мақсадлари томон йўналтирилгани ота-оналарни ҳам, педагогларни ҳам қувонтиради, албатта.\nБугун сарҳисоб қилинганда, мамлакатимиздаги ишсизларнинг 732 минг нафари ёшлар эканлиги маълум бўлди. Демак, ёшлар муаммоларини самарали ҳал этиш зарурати бор. Давлатимиз раҳбари томонидан жорий йилнинг 30 июнь санасида қабул қилинган “Ўзбекистон Республикасида ёшларга оид давлат сиёсатини тубдан ислоҳ қилиш ва янги босқичга олиб чиқиш чора-тадбирлари тўғрисида”ги фармони ёшлар сиёсатини юритишда муҳим аҳамият касб этди. Фармонга мувофиқёшлар сиёсатини юритишда давлат идоралари олдига масла қўя оладиган, зарур ваколат ва молиявий ресурсларга эга бўлган Ёшлар ишлари агентлиги ташкил этилди. Агентлик фаолияти орқали келгусида ёшларнинг муаммоларига ечим топилади, бандлик масалалари бартараф этилишига эришилади.\nМазкур йўналишда камчиликлар мавжуд экан, кўзланган натижадорликка эриши бўлмайди. Меҳнат бозорида ишчи касбларга реал эҳтиёж борлиги аниқ. Ҳар бир тармоқ ва соҳа кесимида тталаб юқори бўлган касблар бўйича малакали ўқувни мактабларданоқ йўлга қўйиш, албатта, ўз самараси беради.


Ўзбекистон кубогининг янги форматда ва декабрь ойида ўтишига клублар тайёрми? Мураббийлар бу борада қандай фикрда? / CHAMPIONAT.asia\n23:18Туркия Суперлигаси. "Галатасарой" ғалаба қозонган турда "Истанбул" очко йўқотди 0 23:00"Ювентус" - "Торино" 1:1 (Матнли трансляция) 11 22:57"Барселона" директори Мессининг келажаги ҳақида гапирди 7 22:40"Саутгемптон" Ингз билан шартномани узайтирмоқчи 0 22:16Уинкс "Тоттенхэм"дан кетишни режалаштирмоқда 1 22:15Остон Ўруновга "Рубин" томонидан жиддий қизиқиш билдирилмоқда 19 22:10Ла Лига. "Реал" сафарда "Севилья" устидан муҳим ғалабани қўлга киритди 37 22:00Olamsport: Бектемир Мелиқўзиев АҚШга жўнаб кетмоқда, Фазлиддин Ғоибназаров жанг қилди ва бошқа хабарлар 0 21:53Ла Лига. "Атлетико"нинг асосий таркиби эълон қилинди 0 21:52АПЛ. Гвардиола мураббийлик фаолиятидаги 750-ўйинида иштирок этган баҳсда "Ман Сити" қийинчиликсиз ғалабага эришди 5 21:50Бундеслига. "Боруссия" очко йўқотди 0 21:40Бундеслига. "Бавария" – "Лейпциг" ўйинини кимлар илк дақиқалардан бошлайди? 1 21:38АПЛ. "Вест Хэм" – "Ман Юнайтед": Мата, Бруну ва Рэшфорд заҳирада қолди 21 21:24Ўзбекистон кубоги. 1/8 финал ҳакамлари маълум. Насибуллаев "Пахтакор" - "Сўғдиёна" учрашувида ишлайди 37 21:15ЎФА ва ПФЛнинг махсус ишчи гуруҳи Қорақалпоғистонга борди 4\nЎзбекистон кубогининг янги форматда ва декабрь ойида ўтишига клублар тайёрми? Мураббийлар бу борада қандай фикрда?\n27 окт 13:03\nТеглар : Нуъмон ХасановБахтиёр АшурматовВадим АбрамовCoca Cola Ўзбекистон кубоги\nПандемия барча спорт турлари қатори миллионлар ўйинида ҳам кўп нарсаларни ўзгартириб юборди.\nМавсум бошида ишлаб чиқилган режалар бари остун-устун бўлиб кетди. Натижада жорий мавсум ички чемпионатда ҳам бир қатор ноқулайликлар юзага келди, жамоалар тиғиз тақвимда ҳаракат қилишга мажбур бўлишди. Ҳаттоки вазият шуни тақозо этганидан биринчи давранинг сўнгги тўрт тури марказлашган ҳолатда ўтказилди. Кўрдингиз нейтрал майдонда ўтказилган ва марказлашган чемпионатга аксарият клубларимиз ҳали тайёр эмаслиги ойдинлашди. Аммо, яна қайтараман пандемия шунга мажбур қилди. Насиб қилса Суперлига баҳсларини хотиржамликда якунлаб оламиз.\nАммо, бу ерда яна бир асосий масала Ўзбекистон кубоги қолиб кетмоқда. Бу Лига кубоги ёки ўртоқлик турнири эмас. Турнир ғолиби халқаро майдонга йўлланмани қўлга киритиш имкониятига эга бўлади. Бундай имконият барча жамоаларда мавжуд. Тиғиз тақвим, ФИФА кунлари, терма жамоа йиғинлари сабаб кубок баҳсларини бошлаб олишнинг фурсати бўлмади. Агарда ФИФА кунларида терма жамоамиз йиғин ва ўртоқлик учрашувлари ташкил қилмаганида ҳам оралиқдаги бўш кунлардан фойдаланиш мумкин эди. Бироқ, барча нарса терма жамоа манфаати йўлига қаратилишини ҳам унутмаслигимиз лозим. ПФЛ берган хабарга кўра эндиликда кубок мусобақаси олимпия форматида, қайтадан қуръа ташланган ҳолда ўтказилади. Катта эҳтимол билан турнир декабрь ойида ҳам давом этади. Хўш клублар бунга қанчалик тайёр бўлади? Одатда декабрь ойи футболимизда танаффусга йўл оладиган, сарҳисоб қиладиган ва янги мавсумга режаларни ишлаб чиқадиган пайт саналади. Нима бўлган тақдирда ҳам кубокни ўтказиш шарт ҳисобланади. Аммо, жамоалар қандай ҳолатда етиб боради деган савол туғилади. Шу сабабли вақтдан ютиш учун олимпия форматида ўтказиш тўғри бўларди. Биз бу борада Суперлига клубларининг мураббийларининг фикрларига қулоқ тутдик.\nБахтиёр Ашурматов ("Қўқон-1912" бош мураббийи): - Вақтдан ютқазганимизни ҳисобга олсак менинг фикримча Ўзбекистон кубогини олимпия форматда ўтказиш тўғри қабул қилинган қарор деб ўйлайман. Битта ўйиндан иборат бўлган турнирда муваффақиятли иштирок этиш учун ҳар бир жамоанинг имконияти юқори. 1/4 финалга чиқиш учун жамоалар биттадан ўйин ўтказади. Гуруҳ босқичида эса учтадан ўйин ўтказишга тўғри келарди. Тўғри, биз ҳар қандай ҳолатга ҳам тайёрмиз. Лекин, пандемия сабаб кўп вақт йўқотилди.\nУлуғбек Бақоев ("Суғдиёна" бош мураббийи): - Мен розиман. Кубок ўйинларининг олимпия форматда ўтишига қаршилигим йўқ.\nНўъмон Ҳасанов ("Навбаҳор" жамоаси бош мураббийи): - Биласизлар, ушбу мавсумда Суперлига билан биргаликда кубок баҳсларини ҳам якунлаб қўйишимиз керак. Бунда барча жамоа бир хил шароитда бўлади. Кейинги мавсумга яхши, бемалол тайёргарлик кўриш учун ҳам олимпия форматида ўтказиш тўғрироқ. Қолаверса бу паллада барча футболчилар спорт формада бўлади. Тўртта ўйин билан уларнинг спорт формасига зарар етмайди. Жамоада 23 нафар футболчи бор. Ротатциялар қиламиз. Ҳозирда барча футболчилар спорт формада. Масалан Сербияда кубок ўйинлари шундай форматда ўтказилади фақат мавсум бошида. Олимпия форматида барчаси битта ўйинда ҳал бўлади. Ҳозирда мавсумни тезроқ якунлаб олиш лозим. Гуруҳ босқичида эса чўзилиб кетарди. Жамоалар битта ўйинда ютқазиб чиқиб кетиши ҳам мумкин. Айтганимдек захирадаги футболчилардан фойдаланган ҳолда ўйнаймиз.\nВадим Абрамов ("Бунёдкор" жамоаси бош мураббийи): - Олимпия форматда ўтишини аввалги интервьюларда ўзим айтиб ўтган эдим. Умид қиламанки кубок баҳсларига қадар тайёр бўламиз. Бу тўғри қарор бўлди. Ўйинлар декабрда ҳам ўтадиган бўлса нима қиламиз? Ўйнаймиз. Ҳеч нарсани ўзгартира олмаймиз. Майдонга чиқамиз ва ўйнаймиз. Ўйлайманки об-ҳаво ҳам яхши бўлади.\nЖамшид Саидов ("Бухоро" жамоаси бош мураббийи): - Ҳозирда асосий мақсадимиз "Бухоро"ни Суперлигада олиб қолиш. Кубок баҳсларининг қандай форматда ўтишининг биз учун фарқи йўқ.\nАйни вақтда Суперлига баҳслари айни қизиқ паллага кириб бормоқда. Кубок учрашувлари ҳам бундан кам бўлмаган ҳолатда ўтишини тахмин қилишимиз мумкин. Битта ўйиндан иборат турнирда ҳар бир жамоа жон жаҳди билан курашади. Қолганини эса вақт кўрсатади.\nОстон Ўруновга "Рубин" томонидан жиддий қизиқиш билдирилмоқда 19\nЎзбекистон кубоги. 1/8 финал ҳакамлари маълум. Насибуллаев "Пахтакор" - "Сўғдиёна" учрашувида ишлайди 37\n"Рубин" январда Ўрунов билан шартнома имзоламоқчи. Клуб "Спартак"га расмий таклиф йўллади 27\n27 окт 13:14:12\nРўзиқул Бердиев тўғри гапирди бошида Камол ука эркакка ўхшаб футбол ўйнагин деди. Камол нимадир деб сўкинди ўша вазиятда шундан сўнг Бердиевни хақоратли гаплари чиққанлигини эшитган бўлсангиз керак. Нега ўша ерда турган хакам Камолни сўкиниб гапирганинини эшитмадидм айнан Рўзиқул Бердиевга қизил кўрсатди. Якуний қарор хакамнинг иши кўриб чиқилиб Суперлига ўйинларидан четлаштирилиши лозим, бундан ташқари Камол ва Рўзиқўл Бердиевга хам чора кўрилса адолатли бўлар эди.\n27 окт 13:33:56\nтеатрлаштирилган шоу килавермай шунчаки кубокни олиши керак жамоага кубокни бериб куяверинглар анча бунча харажатлар тежаларди!!!\n27 окт 17:19:20\nMTJ ni manfati ustun turadi lekin yaqin o'rtada terma jamoalar musobaqalari yo'q bo'lsa nima keragi bor yig'in qilib juda ko'p vaqtni olib Abramov xoxlagan ishini qilyapti xorijlik mutaxassislar bo'lganda ham vaziyat ni tushunadi xullas yig'inlar mutlaqo ortiqcha\n27 окт 17:11:27\nКани колган мурабийлар фикри ёки буладими\n27 окт 16:37:10\n27 окт 15:07:38\nКубок бахслари қаерда бўлади марказлашгани билганлар айтворинглар?\n27 окт 14:25:11\n27 окт 13:49:24\nМЕНИМЧА ВИЛОЯТ ЖАМОАСИНИ КУЧАЙТИРИБ ЧЕМПИОН ЖАМОАНИ ВИЛОЯТДАН ЧИКАРИШ КЕРАК. ТОШКЕНТ ЖАМОЛАРИ 4-9- ВА ЯНА БИТТАСИ СУПЕР ЛИГАДА КОЛИШ УЧУН КУРАШИШ КЕРАК. (ТОШКЕНТ ШАХАР ВА ТОШКЕНТ ВИЛОЯТИДАН 3 ТА ЖАМОА КОЛДИРСА НУР УСТИГА АЛО НУР БУЛАРДИ.)\n27 окт 13:31:32\nКолган клубларни оввора килмай максад килган клубларинга берворурилар


Туркманистон «Кока-кола» ва «Пепси»сиз қолиши мумкин - xabar.uz\n«REGNUM» Туркманистонда қўшни Эронда ишлаб чиқарилган озиқ-овқат маҳсулотлари ва тамаки маҳсулотлари тақчиллиги юзага келиши мумкинлиги ҳақида ёзмоқда. Чунки Туркманистон ҳукумати 2020 йилнинг 8 январида Эрон билан чегарадаги ўтиш пунктларини ёпган, дейилади «Хроника Туркменистана» хабарида.\nТуркманистон-Эрон чегараси ёпилганидан бери ашхободликлар дўконларда Эронда ишлаб чиқарилган «Кока-кола», «Пепси» ва бошқа алкоголсиз, газланган ичимликлар ҳамда сигареталар анча тортилиб қолганини ҳис этишмоқда.\nЭронда чиқарилган ичимликлар маҳаллийсидан кўра сифатлироқ экани учун уларга Туркманистонда талаб доим юқори бўлиб келган, қолаверса нархиям ўзгармас, ҳолбуки, маҳаллий ишлаб чиқарувчиларнинг маҳсулотлари тинмай қимматлашиб бормоқда.\nКоронавирус 05/04, 17:39\nХориж 04/04, 15:40\nКоронавирус: Эронда антирекорд қайд этилди\nКоронавирус 29/03, 21:45


30.07.2021 12:47 0 2993\nБМТ Бош Ассамблеясининг 2021 йил 18 майдаги «Оролбўйи минтақасини экологик инновациялар ва технологиялар ҳудуди деб эълон қилиш тўғрисида»ги махсус резолюциясини амалга ошириш чоралари тўғрисидаги Президент қарори (ПҚ–5202-сон, 29.07.2021 й.) қабул қилинди.\nҚарорга кўра, Нукус шаҳрида «Ёш олимлар академияси» ҳамда ёш олимлар, стартап лойиҳалар эгалари, тадқиқотчиларни қўллаб-қувватлаш бўйича Ёшлар технопарки ташкил этилади.\nОролбўйи халқаро инновация маркази ҳузурида ўсимликлар уруғлари генбанки билан таъминланган лаборатория, бизнес-акселератор ўқув маркази очилади.\nЙўқолиб кетиш хавфи остида бўлган ўсимлик ва ҳайвонот дунёси объектлари электрон хариталаниб, маълумотлар базаси яратилади.\nШахсларнинг юзи бўйича аниқлаш технологияси жорий этилади.\nҚайта тикланадиган энергия манбаларидан фойдаланиб автоном ичимлик шўр сувни тузсизлантириш технологияси ишлаб чиқилади.\nҚорақалпоғистон Республикасида 2,5 минг гектар майдонда пахта, ғалла, кунжут, маккажўхори ва чорва озуқаси экинларини суғоришда ёмғирлатиб суғориш тизими жорий этилади.\nСинов лабораториялари модернизация қилиниб (озиқ-овқат, қишлоқ хўжалиги, электротехника, енгил саноат), намуналарни лабораторияга етказиш бўйича логистика хизмати йўлга қўйилади.\nМаданият 18/09, 22:16\nЖамият 10/08, 07:56\nЎзбекистонга Халифа бин Зоид Ол Наҳаён жамғармаси маблағлари жалб қилинади


Рамзан Қодиров Ҳабибга “Ахмат” клуби вакили билан жанг қилишни таклиф қилди - 13.05.2021, Sputnik Ўзбекистон\nРамзан Қодиров Ҳабиб Нурмагомедовнинг "Ахмат" клубида жанг учун ҳар қандай гонорарни беришга тайёр эканлигини айтди. 13.05.2021, Sputnik Ўзбекистон\nТОШКЕНТ, 13 май — Sputnik. Чеченистон раҳбари Рамзан Қодиров Ҳабиб Нурмагомедовга “Ахмат” клуби вакили билан жанг учун ҳар қандай гонорар тўлашга тайёр эканлигини айтди.Рамзан Қодировнинг сўзларига кўра, Ҳабиб Нурмагомедов UFC проекти бўлган.Қодиров “нима учун Ҳабиб Россия Федерацияси ёки Доғистон байроғи билан жангларга чиқмайди?”, - деб савол беради.Мурожаат давомида Чеченистон раҳбари Ҳабибга “Ахмат” клуби вакилига қарши жанг қилишни таклиф қилди. "Мен “Ахмат”да ҳар қандай вазнни (ҳар қандай вазн тоифасидаги жангчи - Sputnik) қўйишга тайёрман ва агар Ҳабиб “Ахмат”да чиқиш қилса, мен ҳар қандай гонорарни беришга тайёрман. Агар у “Ахмат”да жамоадошимиз билан жанг қилса, UFCга қараганда кўпроқ пул тўлашга тайёрман. Ким ғолиб бўлишини кўрамиз! Энг кучли ғолиб бўлсин!" - дея хулоса қилди Чеченистон раҳбари.Ҳабиб Нурмагомедов сўнгги жангини 2020 йил октябрида ўтказди. Унда у америкалик Жасти Гэтжи устидан 29-ғалабани қўлга киритди. Ҳабиб барча жангларда ғалаба қозонган.\nҳабиб нурмагомедов, чеченистон раҳбари, рамзан қодиров\n14:08 13.05.2021 (янгиланди: 16:59 13.05.2021)\nРамзан Қодиров Ҳабиб Нурмагомедовнинг "Ахмат" клубида жанг учун ҳар қандай гонорарни беришга тайёр эканлигини айтди.\nТОШКЕНТ, 13 май — Sputnik. Чеченистон раҳбари Рамзан Қодиров Ҳабиб Нурмагомедовга “Ахмат” клуби вакили билан жанг учун ҳар қандай гонорар тўлашга тайёр эканлигини айтди.\nРамзан Қодировнинг сўзларига кўра, Ҳабиб Нурмагомедов UFC проекти бўлган.\n“Ҳабиб – жуда яхши спортчи, аммо UFC лойиҳаси. Нурмагомедов - лойиҳа, чунки у промоушн раҳбари Дана Уайт билан яхши муносабатда. У ерда яхши жанглар бўлади. Эътибор беринг, агар кимдир жангларни ўтказиб юборса, улар рейтингдан олиб ташланади, Ҳабибга эса ҳеч қачон тегишмаган”, - дейди Қодиров Instagram саҳифасида жойлаштирилган видеомурожаатда.\nҚодиров “нима учун Ҳабиб Россия Федерацияси ёки Доғистон байроғи билан жангларга чиқмайди?”, - деб савол беради.\nМурожаат давомида Чеченистон раҳбари Ҳабибга “Ахмат” клуби вакилига қарши жанг қилишни таклиф қилди.\n"Мен “Ахмат”да ҳар қандай вазнни (ҳар қандай вазн тоифасидаги жангчи - Sputnik) қўйишга тайёрман ва агар Ҳабиб “Ахмат”да чиқиш қилса, мен ҳар қандай гонорарни беришга тайёрман. Агар у “Ахмат”да жамоадошимиз билан жанг қилса, UFCга қараганда кўпроқ пул тўлашга тайёрман. Ким ғолиб бўлишини кўрамиз! Энг кучли ғолиб бўлсин!" - дея хулоса қилди Чеченистон раҳбари.\nҲабиб Нурмагомедов сўнгги жангини 2020 йил октябрида ўтказди. Унда у америкалик Жасти Гэтжи устидан 29-ғалабани қўлга киритди. Ҳабиб барча жангларда ғалаба қозонган.


ЧЕМПИОНЛИККА ЙЎЛ МАКТАБДАН БОШЛАНАДИ » Bulung‘ur hayoti газетаси\nGazeta: admin Қўйилган сана: 6-10-2020, 13:58 Рукун: МАДАНИЯТ ВА СПОРТ Кўрилди 0\nЁш Суҳробжон спортнинг кураш турига жуда ҳам ёшлигидан меҳр қўйган. Шу сабабли у мактабда синфлараро бўладиган мусобақаларда барча тенгдошларини доғда қолдириб, мактаб чемпиони деган шарафли ном соҳибига айланди. Ёш полвон иқтидори, ғалабага бўлган ишончи туфайли синфдошлари, устозлари ва ўқитувчиларининг ҳурматини қозонди. Суҳробжондаги бу қобилиятни сезган онаси Умида опа мактаб жисмоний тарбия ўқитувчилари ва спорт мутахассисларининг маслаҳати билан ўғлини туман марказидаги Болалар ва ўсмирларспорт мактабига етаклаб келди.\n- Бу йигит келгусида албатта жаҳон чемпиони бўлади, - деди Суҳробжоннинг ҳаракатларига баҳо берар экан юнон-рум кураши бўйича бош мураббий Раббим Ташанов.\n-Мана шу гапларга ҳам оз эмас, кўп эмас, тўрт йил бўлибди. Ўтган давр мобайнида ёш полвон Суҳробжон бош мураббий кўрсатмалари асосида мунтазам шуғулланиб борди. Натижада, дастлаб туман ва вилоят миқёсида бўлиб ўтадиган барча мусобақаларнинг доимий иштирокчисига айланди, чемпиони бўлди.\nКун сайин маҳорати сайқалланиб бораётган полвонимиз Навоий ва қўшни Жиззах вилоятининг Гагарин шаҳарларида бўлиб ўтган Халқаро мусобақаларда муваффақиятли иштирок этиб, шоҳсупанинг биринчи поғонасидан муносиб жой олди. Икки марта Ўзбекистон Республикаси очиқ турнирларининг ғолиби бўлди.\n- Келгусида жаҳон ва Олимпиада чемпионлари бўлиш орзусидаман, - дейди қаҳрамонимиз, туманимиздаги 65-умумтаълим мактабининг 10-синф ўқувчиси Суҳробжон Маҳмудов. - Бу борада менга мураббийлик қилаётган устозим Раббим Ташанов кўрсатмалари албатта, менга қанот бағишлайди, - деган умиддаман.


ЮЗ БИЛАН ЮЗЛАШАЁТГАН “МУШТУМ” | Interpress.uz\nБош саҳифаЯнгиликларЎзбекистонЮЗ БИЛАН ЮЗЛАШАЁТГАН “МУШТУМ”\nЮЗ БИЛАН ЮЗЛАШАЁТГАН “МУШТУМ”\n12:47 | 12-10-2021\nКулгисевар халқимизга қарийб бир асрдан буён ҳамроҳ бўлиб келаётган “Муштум” журнали сўнги пайтларда кўринмай қолганди. Биз матбуот дўконидаги газета-журналлар орасидан уни қидириб, чоп этилмаётганидан хуноб бўла бошлагандик. Сабаби “Муштум” ўз номи билан муштум-да, жамиятдаги иллатларга қарши муросасиз бўлишни ҳам, одамларга табассум улашишни ҳам билади. Шу боисдан унинг ўрни алоҳида эди.\nДарҳақиқат, Ўзбекистоннинг ягона ҳажв (сатира) журнали, дея эътироф этиладиган “Муштум” айрим сабабларга кўра бир муддат танаффус қилишга мажбур бўлди. Хайрият, танаффус узоққа чўзилмади. Ташаббускорлар кўмаги билан журналнинг янги сони чоп этилди. Бу хайрли ишга, яъни “Муштум”нинг яна сафга қайтишига Ўзбекистон Журналистлари ижодий уюшмасининг ҳам муносиб ҳассаси бор.\nБугун Миллий матбуот марказида қайта чоп этила бошланган “Муштум” журналининг янги сони тақдимот маросими ўтказилди. Тадбирда Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги вакиллари, устоз журналистлар, Ўзбекистон журналистика ва оммавий коммуникациялар университети, Ўзбекистон миллий университети, Ўзбекистон жаҳон тиллари университети профессор-ўқитувчилари, талабалари, оммавий ахборот воситалари ходимлари ва кенг жамоатчилик вакиллари иштирок этишди.\nТақдимот маросимида Ўзбекистон Журналистлари ижодий уюшмаси раиси Олимжон Ўсаров, “Муштум” журнали бош муҳаррири Носир Жўраев, Ўзбекистонда хизмат кўрстаган журналист, “Жаҳон адабиёти” журнали бош муҳаррири, Ўзбекистон журналистика ва оммавий коммуникация университети босма нашрлар кафедраси мудири Назира Тошпўлатова ва бошқалар мавзу юзасидан ўз фикр мулоҳазалари билан ўртоқлашди.\nМаълумки, барчамиз учун суюкли бўлган “Муштум” журнали 1923 йили ташкил топган. Журналга буюк ёзувчимиз Абдулла Қодирий ва унинг маслакдошлари асос солишган. Унинг биринчи бош муҳаррири Ғози Юнус, биринчи бош рассоми Иштван Тула ҳисобланади. Қодирий бобомиз 1923 йилнинг 18 февраль сонида чоп этилган журналнинг илк сонида нашрга оқ йўл тилаб ёзган мухтасаргина мақоласи эълон қилинган.\nЖурнал қарийб бир асрлик фаолияти давомида ўзбек нашрлари ичида энг мураккаб ва энг оғир йўлни босиб ўтган десак, муболаға бўлмайди. Аммо ҳар қандай даврда ҳам ўз олдига қўйилган вазифани бажаришдан чалғимади. Ҳалол ва ошкора танқид жамият ва одамлар учун ҳақиқий малҳам бўлишига эришиш журналнинг бош мезони бўлиб қолаверди. Ҳар битта ўзбек хонадонига кулги-қаҳқаҳа, ҳазил-мутойиба олиб кирди. Саҳифаларида чоп этилган танқидий мақолалар, фельетонлар орқали жамиятни турли иллатлардан тозалашга кўп ҳисса қўшди. “Муштум”да чиққан кўпгина ҳажвий асарлар адабиётимизнинг бебаҳо дурдоналарига айланди. Тараққийпарвар, халқпарвар маърифатпарвар зиёлиларимиз – Абдулла Қодирий, Фитрат, Чўлпон бошлаб берган анъанани Абдулла Қаҳҳор, Ғафур Ғулом, Саид Аҳмад, Неъмат Аминов, Анвар Обиджон, Саъдулла Сиёев, Турсунбой Адашбоевлар давом эттиришди.\nЖурналга элимизнинг таниқли адиблари – Мумтоз Муҳамедов, Акмал Пўлат, Иброҳим Раҳим, Мирмуҳсин, Мақсуд Қориев, Жўра Саъдулла, Неъмат Аминов, Ашурали Жўраевлар бош муҳаррирлик қилишган. “Муштум”нинг оммалашига карикатурачи рассомларидан Леушин, Борис Жуков, Владимир Думкин, Дмитрий Синицский, Вячеслав Муромцев, Лутфулла Абдуллаев, Черкаускас, Наримон Иброҳимов, Тельман Муҳамедов, Алижон Ҳолиқов ва Фаррух Кагаров катта ҳисса қўшганини алоҳида таъкидлаш жоиз. Юз билан юзлашаётган “Муштум” оммабоплиги жиҳатидан рекорд ўрнатган дейишга ҳам асосимиз бор. Журнал энг гуллаган даврида ойига бир миллион етти юз минг, ҳар ўн беш кунда 850 минг ададда нашр қилинган.\n“Муштум” олдига қўйилган мақсад-вазифалардан, йўналишидан келиб чиқиб, бугунги кунда ҳам жамиятдаги турли иллатларга, кундалик ҳаётда учраётган зарарли одатларга қарши курашишда муҳим маънавий восита вазифасини ўтайди.\n“Муштум” журналининг тақдимот маросими кўтаринки руҳда ўтди. Оммавий ахборот воситаси ходимлари ўзларини қизиқтирган саволларга жавоб олди. Журналнинг келгусидаги фаолиятига доир масалалар ҳам муҳокама қилинди.


Давлатимиз раҳбари Шавкат Мирзиёев Конституциямиз қабул қилинганининг йигирма тўрт йиллигига бағишланган тантанали маросимдаги маърузасида китобнинг ўрни ва қадри тўғрисида тўхталар экан, оилавий муҳит ҳамда фарзанд тарбиясида китоб ҳал қилувчи куч эканлигига эътибор қаратди.\nПрезидентимизнинг 2016 йил 30 декабрь куни республикамиз илм-фанининг етакчи намояндалари билан учрашувда мутолаадан йироқлашишнинг оқибатлари хусусида билдирган фикрлари ёшлар тарбиясининг истиқболини китоб тимсолида кўришнинг ёрқин ифодасидир. Бинобарин, “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида”ги фармойиш бу борадаги камчиликларни бартараф этиш йўлидаги тарихий қадам, десак, асло муболаға эмас.\nКитоб маҳсулотларини чоп қилиш ва тарқатиш, китобхонлик маданияти ҳамда тарғиботи борасида Навоий вилоятида ҳам матбуот, ноширлик ва ахборот соҳасидаги тегишли ҳуқуқий асос доирасида бир қатор ишлар амалга оширилмоқда. Вилоятда “Матбуот уйи” барпо этилиб, унинг базасида замонавий матбаа ускуналари билан жиҳозланган босмахона фаолияти йўлга қўйилди. Шунингдек, мазкур бинода Алишер Навоий номидаги нашриётнинг жойлашгани ҳам ижод аҳлига бир қатор -қулайликлар яратмоқда. Яъни нашриёт томонидан маҳаллий ижодкорларнинг асарлари билан бирга, жаҳон адабиётининг -нодир дурдоналари ҳам чоп қилинмоқда.\nҚизилтепа, Кармана, Навбаҳор ва Хатирчи туманларида ёшларнинг ижод намуналаридан тузилган баёзларни нашр этиш анъанага айланган. Биргина ўтган йили вилоят марказида “Камолот” китоб дунёси” савдо маркази қурилиб фойдаланишга топширилди. Яна бир маърифат ошёни — “Китоб олами” савдо мажмуасида эса пардозлаш ишлари ниҳоясига етказилмоқда.\nБугунги кунда вилоятда ахборот-кутубхона маркази, 45 та ахборот-ресурс маркази ва 361 турли кутубхона, жумладан, кўзи ожизлар учун 3 та кутубхона аҳолига хизмат кўрсатмоқда. Ахборот-кутубхона марказларининг умумий жамғармаси 2016 йил ҳолатига кўра, 162919 нусхани ташкил этиб, унинг 158976 нусхаси китоб, 3426 таси журнал, 517 нусхаси электрон нашрдан иборат. 2016 йил давомида 974 нусха янги адабиёт олинди. Бироқ ўтган йили 2015 йилдагига нисбатан китобхонлар сони 15 фоиз ортгани ҳолда, китоб берилиши ва қатновнинг 15 — 20 фоиз камайганлиги мазкур фондлар вилоят аҳлининг эҳтиёжларини қаноатлантиришга етарли эмаслигидан далолат беради.\n— Президентимиз фармойишида китоб тарғиботи масаласига алоҳида эътибор қаратилгани мутолаа ва китобхонлик -маданиятини оширишда катта аҳамиятга эга. Боиси, бугун у талабдан анча ортда, — дейди ёзувчи Одил Ҳотамов. — Мисол учун, хонанданинг бир қўшиғи бир кунда “бунга овоз беринг, бу рақамга овоз беринг” қабилида ўн марталаб такрорланади. Китоб тарғиботини ҳам шунга яқинлаштириш зарур. Мутолаадан йироқлашиш фикрлаш қобилиятини сусайтиради. Очиғи, китоб савдосини кўнгилдагидек, деб бўлмайди. Масалан, бир пайтлар Кармананинг ўзида олтита китоб дўкони бор эди.\nКонимех туманида китоб савдоси билан шуғулланадиган бирорта ҳам дўкон фаолияти йўлга қўйилмагани ҳолда, якка тартибдаги тадбиркорларга қарашли дўконларда ҳам танлаш имкониятининг торлиги ташвишланарли ҳолдир. Қолаверса, -кутубхоналар фаолияти ҳам бугун ўз ортидан ўқувчини эргаштиришга ожиз.\n— Фармойишда ихтисослаштирилган китоб дўконлари учун вилоят, туман марказлари ва шаҳарлар ҳамда қишлоқларда аҳоли гавжум ва қулай ҳудудлардан жой ажратиш ёки ижарага бериш масалаларини қайта кўриб чиқиш, сотув айланмасида китоб улушининг ҳажми 70 фоиздан кўп бўлган тадбиркорлик субъектларини алоҳида статистик ҳисобга олиш ва уларга тегишли солиқ имтиёзлари қўллаш тартиби тўғрисидаги вазифаларнинг белгиланиши соҳада туб ўзгаришлар ясаши шубҳасиз, — дейди адабиётшунос олим Абдуҳамид Холмуродов. — Айниқса, китоб таннархини пасайтириш унинг -харидоргирлигини таъминлайди.\nОдатда, меҳмондорчиликка борганимизда, мезбон бизни меҳмонхонага бошлайди. Шинам хонадаги замонавий мебель, -истаймизми-йўқми, эътиборимизни тортади. Чинни, биллур идишлар кўзни қамаштиради. Китоб учун мўлжалланган жавон эса деярли бўш. Тўғри, китоб безак эмас. Бироқ у харид қилинса, хонадонга маънавий кўрк бўлиши муқаррар.\nКитоб сотилиши ва мутолаасидан манфаатдорлик масаласига келсак, албатта, ундан харидор, яъни китобхон наф кўради. Боиси, китоб йўлларни ойдин этувчи, тараққиётга етакловчи кучки, унинг ўрнини бошқа ҳеч нарса билан алмаштириб, қиёслаб бўлмайди.\nМазкур рукндаги бошқа мақолалар: « Буюк шоирга эҳтиром\tМутолаа маданияти ва интеллектуал салоҳият »


Шавкатли шоҳ, хассос шоир - AmuNews.uz - энг сўнгги янгиликлар\nШавкатли шоҳ, хассос шоир\nЗаҳириддин Муҳаммад Бобур. Бу сиймо номини тилга олар эканмиз, кўз олдимизда шавкатли шоҳ ва хассос шоир сиймоси гавдаланади. Бобурнинг ҳаёти ва ижодини ўрганиш орқали унинг шахсий фазилатлари ҳақида янада кенгроқ тасаввур ҳосил қилиш ҳамда ана шу тасаввур орқали фақат юртимизда эмас, балки бутун дунёда кам учрайдиган шахснинг инсонийлик хусусиятларини авлодларга етказиб, уларга Ватанга муҳаббат туйғуларини сингдириш ҳар бир зиёлининг бурчидир.\nБобур болалик давридан ўша вақтдаги тож-тахт курашлари гирдобида қолади. Неча марталаб ажал чангалига тушишга оз қолиб, тақдир мўъжизалари сабабли омон қолади. Ўзининг ота ва она тарафдан қариндош бўлган тахт талаб амаки ва тоғалари қувғинига учрайди.\nЎзининг киндик қони тўкилган Андижонга ҳам укаси Жаҳонгир Мирзо киритмай, унинг саргардон юришига сабаб бўлади.\nЁш бўлишига қарамай ўзининг мустаҳкам иродаси, ақл-заковати билан қийин вазиятлардан чиқа олишга, шу билан бирга ижод қилишга, улуғ инсоний тажриба ва беқиёс фазилатлар билан йўғрилган китоби - "Бобурнома”ни ёзишга имкон топади. Шунинг учун ҳам у авлодлар назарида бу нодир дурдонани яратган буюк истеъдод соҳиби сифатида гавдаланади.\nБобур, замондошларининг гувоҳлик беришича, ўз даврининг пешқадам мутафаккири сифатида хурофотдан, тараққиёт йўлига ғов ташлайдиган турли бидъатлардан йироқ бўлган. Шу билан бирга у қалбида ҳамиша илоҳий нур сочиб турган бир зот бўлган. Ана шу қудратга ишонч, уни тан олиш, унинг ҳукми ва адолатига бўйсуниш, унинг қасосидан ҳайиқиш - буларнинг барчаси буюк жаҳонгирнинг ҳар бир қадамини қаттиқ тафтиш остига олиб кузатиб борган, уни ўринсиз хунрезликлар, шариат аҳкомлари ва даврнинг аҳлоқий қоидаларини бузишдан сақлаб келган. Шу маънода "Бобурнома” да акс этган адолат тушунчаси, адолат туйғуси ғоят эътиборлидир. Бу туйғу эса юқорида айтиб ўтганимиз ўша илоҳий қудрат билан боғлиқ бўлиб, ундан маънавий озиқ олади.\nМаълумки, Бобур ўз қўшини ўртасида жуда қаттиқ тартиб-интизом ўрнатган. Халққа ноҳақ зулм қиладиган, талончилик билан шуғулланадиган навкарларга, аскарбошиларга унинг нафрати ниҳоятда чексиз бўлган. Бобурнинг нуқтаи назарича, бундай манфур кимсалар муқаррар равишда лаънатга сазовор бўлиб, қасосга учраши шубҳасиздир.\n"Бу юрттин кўчиб, Қаробоғ ёнидаги Оқсарой ўлангига тушулди, - деб саргузаштларидан бирини ҳикоя қилади Бобур. - Хисравшоҳнинг эли - куни зулм ва бесарлиққа ўрганган эл, элга зулм қила бошладилар. Охири Сайидим Али Дарбоннинг бир ўбдон навкари бировнинг бир кўза ёғини тортиб олғон учун эшикка келтуруб таёқлаттим, таёқ остида - ўқ жони чиқди. Эл бу сиёсатдан тамом босилдилар”.\nЁки бошқа бир ўринда - Ём навоҳисида бўлган чоғда рўй берган воқеани сўйлаб, бу кентда аҳолидан зўрлик билан талаб олинган мол-мулкни тонгга қадар эга-эгасига қайтариб беришни аскарларига қатъий суратда амр қилади. "Эртасига, - деб хотирлайди у, - черик қўлида игна синиғию ип учигача қолмади - барини элга қайтариб берилди”. Донишманд салтанат соҳиби Бобур ҳижрий 932 йили махсус фармон чиқарди. Бу фармонга биноан кишилардан, шаҳар ва қишлоқлар, кўча ва гузарлардан олинадиган солиқ - тамға пули бекор қилинади. Назмий йўсинда битилган, иқтисодий муаммолар таҳлилига бағишланган рисоласи "Мубаййин” да эса у мулкдор гуруҳларнинг бева-бечора, қашшоқ-нотавонларга доимий равишда кўмак бериб туришларини амр қилган. Тадқиқотчиларнинг фикрига кўра, бу билан Бобур мазкур буйруққа қонун тусини берган экан.\nБобур Ҳиндистонда ҳам адолатли ҳукм юргизишга эришди. Дин-мазҳаб жанжалларининг олдини олишга, мамлакатда осойишталикни ўрнатишга ҳаракат қилди. Адолатли қонунлар чиқарди, ғайридинлик солиғи (жузъя) ни бекор қилди, ўлган эр билан тирик хотинини бирга ёқишни тақиқлади. Мамлакатда ободончилик ишларини йўлга қўйди.\nБобур халқимизнинг ҳар томонлама етук, беқиёс истеъдодли фарзанди эди. У ғоятда нотинч, кўпинча саргардонликда, ҳеч кимдан кўмак ололмай юрган пайтларида ҳам тушкунликка тушмай, зўр салоҳияти туфайли ўз умрини сермазмун қила олди. Унинг ҳаёти фақат жанглар билан эмас, балки илҳомий онлар билан ҳам тўла эди. Бобур умр бўйи ажойиб шеърлар ёзди, девон тартиб қилди. "Мубаййин ал-закот” асаридан ташқари 1523 - 1525 йилларда аруз вазни ҳақида "Мухтасар” рисоласини ёзди. Унинг "Ҳарб иши” ва "Мусиқа илми” номли асарлари ҳозиргача топилмаган. У таржима билан ҳам шуғулланиб Хўжа Аҳрорнинг "Волидия” асарини шеърий йўл билан таржима қилган. "Бобурнома” асари эса фақат ўзбек адабиётининггина эмас, балки жаҳон адабиётининг ҳам нодир намуналаридан саналади. Умр бўйи кўрган-кечирганлари баён қилинган бу мемуар асар тарих, этнография, география, тилшунослик, адабиётшунослик ва бошқа фанлар учун ғоят муҳим манба бўлиб хизмат қилади.\nБобур ўзбек ва форс тилларида ижод қилган зуллисонайн шоирдир. У она тилида ёзилган шеърларини тўплаб 1519 йилда Кобулда, 1528 йилда Ҳиндистонда девонлар тузган. Кобул девони ҳозиргача топилган эмас. Сақланиб қолган шеърларининг 119 таси ғазал, 231 таси рубоийдан иборат, шунингдек, туюқ, фард, маснавий, қитъа, муаммо каби жанр намуналари ҳам бор. Девоннинг катта қисми ғазаллардан иборат бўлиб, уларнинг айримлари ҳасби ҳол хусусиятига эга ва шоир ҳаётининг муайян ҳолатига боғланади.\nБобурнинг ғазалларини ўқиб унинг ҳаётни ниҳоятда севишига, унинг ҳар дақиқасини қадрлашига гувоҳ бўласиз. Шунинг учун у ниҳоятда қийин аҳволларда қолганида ҳам тушкунликка берилмай яшашга интилди, изланишдан тўхтамади, ижодда давом этди. Бобур ижодида ҳаётга қайноқ меҳр ифодаланган жўшқин ғазаллар ҳам, афсус-надомат акс этган шеърлар ҳам бор. Бу қарама-қаршиликни эса шеърларнинг самимий туйғуларни ифодалаши бирлаштириб туради.\nБобурнинг инсонпарварлик фазилатларидан бири сифатида шуни кўрсатишимиз муҳимки, у ўзининг катта куч-қудратга эга бўлган салтанатининг воситаси билан буюк армони - Самарқанду Андижон орзусини амалга оширишга уринмади. Чунки киндик қони томган юртларни эслаган чоғи юраги тутдек тўкилиб кетадиган жаннатмонанд вилоятларда қон тўкишни, ота боболарининг муқаддас мозорларининг фил туёқлари остида топталишини истамади.\nСалтанат соҳиблари ҳамма вақт ҳам хавф остида яшайдилар. Бобур 1526 йилда Иброҳим Лўдийнинг онаси малика Байда томонидан заҳарланиб, тасодиф туфайли омон қолади. Лекин соғлиги ёмонлашиб, 1530 йилнинг 26 декабрида Аграда вафот этади ва ўз васиятига кўра Кобул шаҳрида дафн қилинади.\nБобур авлодлар назарида доимо ҳар қандай шароитда ҳам иймон бутунлигига, руҳиятининг баркамоллигига, қалбидаги дилбар ҳисларига доғ туширмай яшаган инсон сифатида гавдаланади. Унинг бой ички дунёси гўзал ташбеҳлар орқали, юксак бадиий шаклларда ифодаланган шеърлари ҳамиша адабиёт ихлосмандлари томонидан чанқоқлик билан ўқилади. Шоирнинг "Сўзимни ўқиб англагайсан ўзимни” деган сатрлари келажак авлодларни ўз асарларида талқин қилинган Ватанга муҳаббат туйғулари соҳиби ва инсониятнинг эзгу орзу-умидларининг муносиб давомчилари бўлишга ундайверади.\nМуҳаммад Юсуф хотирасига\nБуюк сўз санъаткори


Дунёдаги энг бой одамдан аввал бошқа миллиардер коинотга чиқади - Terabayt.Uz\nДунёдаги энг бой одамдан аввал бошқа миллиардер коинотга чиқади\nBlue Origin ҳамда Amazon компаниялари асосчиси ва бош ижрочи директори, 57 ёшли Жефф Безос коинотга учинчи чиптани аукционга қўйган эди ва унинг нархи ҳам аниқ бўлган. Сайёрамизнинг энг бадавлат кишиси ундан ташқари, фазога яна бир одамни – Уолли Фанк исмли 82 яшар америкалик аёлни ҳам олиб чиқишини эълон қилган.\nБританиялик миллиардер Ричард Брэнсон эса Жефф Безосдан тўққиз кун олдин, 11 июль куни космик парвозни режалаштирмоқда. Бу ҳақда Virgin Galactic компаниясининг Twitter орқали берган баёнотига асосланиб Xabar.uz нашри маълум қилди.\n«Парвоз ва янги космик асрнинг бошланишига қўшилинг. Орқага ҳисоблаш бошланади», — дейилади компания баёнотида.\nУнга Unity суборбитал кемасининг барча олтита экипаж аъзолари, шу жумладан, Брэнсон суратга олинган қисқа видео ҳавола қилинган.\nБезос билан New Shepard суборбитал кемаси 20 июль куни коинотга чиқади.\n#космик кема #космик қурилма #космос #фазо кемаси #янги технологиялар #Жефф Безос #Blue Origin #Ричард Брэнсон #Virgin Galactic


“Шу ишимга савоб оламанми?” 01.04.2017\nАссалому алейкум! Мен ўқишдан ташқари ўқув марказида инглиз тилидан дарс бераман. Устоз, мени 2 савол ўйлантиряпти.\nБиринчи саволим: мен асли қўшимча пул топиш учун кирганман, аммо савоб олиш ниятим ҳам бор. Лекин ишга кираётганимда мақсадим пул бўлгани учун мен савобсиз қоламанми?\nИккинчи саволим: Рахбарим менга кексаларни бепул ўқитиш таклифини берганди. Мен рози бўлдим. Кексаларга иҳтиёрий ва эҳсон сифатида инглиз тилидан илм беришнинг савоби қандай? Эътиборингиз учун раҳмат.\nВа алайкум ассалом. Агар ниятингиз холис бўлса, ишингизни сидқидилдан, виждонан бажарсангиз, хизматингизга ҳақ олсангиз ҳам, Аллоҳ сизга ажр беради. Муҳими, асосий мақсадингиз фақат пул топиш эмас, одамларга илм-маърифат тарқатиш, эзгулик улашиш бўлиши керак. Валлоҳу аълам.\nАссалому алейкум! Мен ўқишдан ташқари ўқув марказида инглиз тилидан дарс бераман. Устоз, мени 2 савол ўйлантиряпти. Биринчи саволим: мен асли қўшимча пул топиш учун кирганман, аммо савоб олиш ниятим ҳам бор. Лекин ишга кираётганимда мақсадим пул бўлгани учун мен савобсиз қоламанми? Иккинчи саволим: Рахбарим менга кексаларни бепул ўқитиш таклифини берганди. Мен рози бўлдим. Кексаларга иҳтиёрий ва эҳсон сифатида инглиз тилидан илм беришнинг савоби қандай? Эътиборингиз учун раҳмат.


ЙЎЛЛАРДА БИР- БИРИМИЗГА ЯХШИ МУОМИЛА ҚИЛАЙЛИК! » O'zbekiston musulmonlar idorasi Qashqadaryo viloyati vakilligi rasmiy sayti\nЙЎЛЛАРДА БИР- БИРИМИЗГА ЯХШИ МУОМИЛА ҚИЛАЙЛИК!\n8-06-2021, 14:16 22 Ўқиш режими + -\nАлбатта, ҳар куни бирор зарурат ёки юмуш билан бирор жойга бориб келишга тўғри келади. Баъзан жамоат транспортида ёки шахсий машиналарда йўл юрамиз. Мана шу пайтларда гоҳо транспорт бошқарувчиларнинг ўзаро қўпол муомила қилаётганларини, бир-бирларини ҳақорат қилаётганларини гувоҳи бўламиз.\nАслида, йўл жамоат фойланадиган тармоқ бўлиб, ундан йўл қоидаларига амал қилган ҳолда ҳамда йўлда ўзаро ҳурматли бўлишимиз лозим. Яқинда “Йўл ҳаракати хавфсизлиги қоидалари яқин тарихимизда инсонлар томонидан ўйлаб топилгани маълум. Унга риоя қилишга динимизнинг муносабати қандай?” деган саволга Ўзбекистон мусулмонлари идораси Фатво ҳайъати томонидан берилган жавобда шундай дейилади: “Йўл жамоа фойдаланадиган тармоқ экани сабабли йўл ҳаракати иштирокчилари ўзаро одоб ва маданият билан муносабатда бўлишлари, бошқаларга халақит беришдан, қўпол сўз ва хатти-ҳаракатлардан сақланишлари лозим”.\nЙўлларда бақир-чақир қилишлик, бировларни ҳақорат қилишлик одобсизликдир. Бу ҳолатлар мўмин-мусулмон кишига ярашмайди, у бу ҳолатлардан сақланиши лозим. Мўмин-мусулмон йўлларда одоб ахлоқ доирасида ҳаракатланади.\nАллоҳ таоло барчаларимизни йўл қодаларга амал қилиб, ўзаро яхши муомила қилидиган кишилардан қилсин! Барчамизни Аллоҳ таоло Ўз паноҳида сақласин!